Sommertoget

Sommertoget var NRKs underholdnings- og sakte-TV-satsing sommeren 2017. Hver tirsdag til lørdag fra 27. juni til 19. august besøkte toget stasjoner langs nesten hele det norske jernbanenettet og hadde sendinger med Reiseradioen på formiddagene og Sommeråpent på kveldene. Reisene fra stasjon til stasjon ble tatt opp på dagtid og vist på TV samme ettermiddag i programmet Sommertoget minutt for minutt og i sammendrag på kveldene.


== Historie ==
NRK gjorde sin første jernbanerelaterte sakte-TV-produksjon høsten 2009 med førerromsfilmen Bergensbanen minutt for minutt og har senere gjort det samme på enkelte andre norske jernbanestrekninger. I 2011 ble konseptet utvidet til å omfatte direktesending og seerinteraksjon med Hurtigruten minutt for minutt, som året etter ble gjort på Telemarkskanalen, og i 2013 og 2015 med Sommerbåten langs norskekysten i forbindelse med Sommeråpent.
Kvelden og natten mellom 22. og 23. juni 2012 produserte den finske kringkasteren Yle i samarbeid med de finske statsbanene VR et 13 timer lang direktesendt underholdningsprogram fra togreisen mellom Helsingfors og Rovaniemi under tittelen Juhannusjuna («Midtsommertoget»). Programmet var en blanding av direktesendte bilder fra stasjonene hvor toget stoppet, og filming av toget fra helikopter og opptak gjort ombord i toget.20. august 2016, i sesongens siste sending av Sommeråpent, ble planene for Sommertoget offentliggjort.


== Radio- og TV-sendinger ==

Sendingene startet hver tirsdag til lørdag med Reiseradioen på NRK P1 mellom klokka 9 og 11. Kort tid etter startet dagens togetappe som ble filmet og sendt i uredigert form i Sommertoget minutt for minutt på NRK1, som regel fra klokka 15. Etter Dagsrevyen, som regel klokka 19:30, ble dagens togetappe vist i redigert form i programmer med tittelen På vei til: …. Sommeråpent-sendingene begynte som regel klokka 21:30.
Publikumstilstrømmingen til togets kjørestrekning var generelt overveldende bra, både til sendestasjonene, "timinuttersstasjonene" og ellers lgenerelt angs jernbanelinjen. Ved mange av stasjonene ble Sommertogets besøk kombinert med lokale sommerfester.
NRKs prosjektleder for Sommertoget var Thomas Hellum, som har stått bak en stor del av minutt for minutt-sendingene helt siden Bergensbanen i 2009. I tabellen under vises programlederne for de forskjellige programmene:


== Toget ==

Toget ble trukket av El 18 på elektrifiserte strekninger, mens det på de ikke-elektrifiserte strekningene ble trukket av Di 4 som også trenger å ha med seg en generatorvogn (populært kalt «finke») for å kunne levere nok strøm til utstyret i resten av toget. På de elektrifiserte strekningene valgte man å bruke lokomotiv i begge ender for å forenkle skiftingen samt unngå brudd i strømforsyningen til NRKs utstyr. Containervogna (litra Sdggmrs)  gikk mest mulig midt i toget for å få scena mest mulig sentralt på stasjonene hvor toget stoppet, men utover det vil rekkefølgen på vognene kunne variere. Tabellen nedenfor viser materiellet i en annen rekkefølge enn det vil være i toget. De fleste vognenhetene ble dekorpyntet med foliering. Etter fullført kjøring av Sommertoget ble noen av vognene brukt i ordinære tog fram til slutten av september før dekoren ble fjernet.

Sdggmrs-vogna er eid av CargoNet, CB1-vogna er eid av NSB, mens øvrig materiell er eid av materiellselskapet Norske tog.


== Reiseruta ==
Tabellen nedenfor er basert på NRKs reiseruteoversikt og daglige rutegrafer som publiseres av Bane NOR 30 dager på forhånd. Mindre endringer vil kunne forekomme. Oversikten over stoppesteder som passeres er ikke komplett.

I tillegg til de ovvennevnte kjøringene ble materiellet kjørt en del rene transportetapper. Dette dels for posisjonskjøring, dels fordi materiellet skulle til vedlikeholdsbase i helgene. Ved noen av disse kjøringene var NRKs personale ombord.   

17.–18. januar, Oslo–Flåm og tilbake via Roa. Prøvekjøring med noen av vognene, først og fremst for å finne ut om containervogna lastet med aktuell containerstørrelse lot seg fremføre på Flåmsbana.
30. mai, Oslo S–Lørenskog og retur. Prøvetur. Innspilling av forfilmer og quiz-er på Lørenskog stasjon..
21. juni, Oslo–Trondheim. Transportetappe.
22. juni, Trondheim–Støren–Trondheim. Teknisk prøvekjøring med diesellokomotiv og strømforsyning fra generatorvogn.
23. juni, Trondheim–Bodø. Transportetappe.
2. juli, Steinkjer–Marienborg. Til vedlokeholdsverksted.
3. juli, Marienborg–Steinkjer Posisjonskjøring..
16. juli, Røros–Marienborg. Til vedlikehold.
17. juli, Marienborg–Røros. Posisjonskjøring.
22.–23. juli, Eidsvoll–Lodalen. Til vedlikehold.
25. juli, Lodalen–Eidsvoll. Posisjonskjøring.
25. juli, Gran–Eina. Ikke sporplass på Gran til å stå der om natta.
26. juli, Eina–Gran. Posisjonskjøring.
30. juli, Voss–Bergen. Til vedlikehold.
31. juli, Bergen–Voss. Fra vedlikehold.
12. august, Vennesla–Kristiansand. Posisjonskjøring, greiere å ha materiellet stående der enn på Vennesla.
15. august, Kristiansand–Vennesla. Posisjonskjøring.
19.–20. august, Sarpsborg–Oslo S. Posisjonskjøring etter siste arrangement.


== Bildegalleri ==

		
		


== Se også ==
Minutt for minutt
Reiseradioen
Sommeråpent


== Referanser ==


== Eksterne lenker ==
(en) Sommertoget på Internet Movie Database 
(no) Sommertoget på NRK TV